מסכת נדרים דף סב עמוד א

ר' טרפון אשכחיה ההוא גברא בזמן שהוקפלו המקצועות דקאכיל, אחתיה בשקא ושקליה ואמטייה למשדיה בנהרא, אמר לו: אוי לו לטרפון שזה הורגו! שמע ההוא גברא, שבקיה וערק. אמר רבי אבהו משום ר' חנניה בן גמליאל: כל ימיו של אותו צדיק היה מצטער על דבר זה, אמר: אוי לי שנשתמשתי בכתרה של תורה. ואמר רבה בר בר חנה אמר ר' יוחנן: כל המשתמש בכתרה של תורה נעקר מן העולם, קל וחומר: ומה בלשצר שנשתמש בכלי קודש שנעשו כלי חול, שנאמר: ובאו בה פריצים וחיללוה, כיון שפרצום נעשו חול - נעקר מן העולם, דכתיב: בה בליליא קטיל בלשצר, המשתמש בכתרה של תורה שהוא חי וקיים לעולם - על אחת כמה וכמה. ורבי טרפון, כיון דכי אכיל דהוקפלו רוב המקצועות הוה, אמאי צעריה ההוא גברא? משום דההוא הוו גנבי ליה ענבי כולה שתא, וכיון דאשכחיה לר' טרפון, סבר היינו דגנבן. אי הכי, אמאי ציער נפשיה? משום דרבי טרפון עשיר גדול הוה, והוה ליה לפייסו בדמים. תניא: לאהבה את ה' אלהיך לשמוע בקולו ולדבקה בו - שלא יאמר אדם: אקרא שיקראוני חכם, אשנה שיקראוני רבי, אשנן שאהיה זקן ואשב בישיבה, אלא למד מאהבה וסוף הכבוד לבא, שנאמר: קשרם על אצבעותיך כתבם על לוח לבך, ואומר: דרכיה דרכי נועם, ואומר: עץ חיים היא למחזיקים בה ותומכיה מאושר. רבי אליעזר בר ר' צדוק אומר: עשה דברים לשם פעלם, ודבר בהם לשמם, אל תעשם עטרה להתגדל בהם, ואל תעשם קורדום להיות עודר בו... אמר רבא: שרי ליה לאיניש לאודועי נפשיה באתרא דלא ידעי ליה, דכתיב: ועבדך ירא את ה' מנעוריו. אלא קשיא דר' טרפון! דעשיר גדול היה, והוה ליה לפייסיה בדמים. רבא רמי, כתיב: ועבדך ירא את ה' מנעוריו, וכתיב: יהללך זר ולא פיך! הא באתרא דידעי ליה, הא באתרא דלא ידעי ליה. אמר רבא: שרי ליה לצורבא מרבנן למימר צורבא מרבנן אנא[[1]](#footnote-1) שרו לי תיגראי ברישא, דכתיב: ובני דוד כהנים היו, מה כהן נוטל בראש, אף תלמיד חכם נוטל בראש.

**רבי טרפון**

1. **המקבילה בירושלמי**

"רבי טרפון ירד לאכול קציעות מתוך שלו שלא בטובה כבית שמאי. חמונ' סנטוריה ושרון חבטון עלוי. כד חמא גרמיה בסכנה, אמר לון: 'בחייכון, אמרין גו בייתי' דטרפון עתדין ליה תכריכין'. כד שמעון כן, אישתטחון על אפיהון. אמרין ליה: 'רבי שרי לן'. אמר לון: 'ייתי עלי על כל חוטרא וחוטרא דהוה נחית עלי, הוינא שרי לכון על קדמייא'. באילין תרתין מילייהו נהג רבי טרפון כב"ש וסכין: בהדא, ובקריאת שמע. ר' אבהו בשם רבי חנינא בן גמליאל: כל ימיו של ר' טרפון היה מתענה על הדבר הזה ואמר: 'אוי לי שנתכבדתי בכתרה של תורה'[[2]](#footnote-2)".

1. **הסבר סוגייתנו**

הסוגיה מבארת, שמשעה שקופלו רוב הסכינים המיוחדים לקציצת תאנים, עברה עונת התאנים, וממילא מי שנדר עד סופה- תם נדרו. מעירה הסוגיה שהוא הדין לעניין גזל. לאחר שנאספו המקצועות, מותר לקחת תאנים שנותרו בשדה. כך סוברים רבי, רבי חמא, ורבי ישמעאל בשם אביו רבי יוסי. אמנם רבי יוסי ברבי יהודה נמנע מלאכול. רבי טרפון סמך על ההיתר, ומחזיק השדה, שחשד בו שגנב ממנו במשך כל השנה, עמד להשליכו למים בשק. רבי טרפון קונן על עצמו, והאיש נמלט. המהרש"א מעיר: "משמע דלאו עובד כוכבים הוה, מדשבקיה וערק", אך יתכן שרבי טרפון לא ידע שהוא יהודי. הגמרא מעידה שרבי טרפון הצטער מאוד על כך שהשתמש בכבוד התורה, ומבארת שהיה לו מוצא לפייס את מחזיק השק בכסף. גם בהמשך הגמרא מתרצת כן לגבי הסתירה בין היתר רבא לתלמיד חכם לפרסם עצמו, לבין צערו של רבי טרפון[[3]](#footnote-3). דרכים רבות[[4]](#footnote-4) הוצעו להבנת היחס בין שאלת הגמרא לבין התשובה. שימת לב מיוחדת ניתנת לעובדה, שהשאלה מדוע רבי טרפון ציער עצמו, מופיעה אחר ההסבר שנחשד בגניבה כל השנה.

|  |  |  |  |
| --- | --- | --- | --- |
|  | לו חשדו רק בפעם הזו, מובן מדוע הצטער | אי הכי, אמאי ציער נפשיה? | הוה ליה לפייסו בדמים |
| ר"ן | כי יכל להודיעו הדין שמותר, ולכל היותר לשלם מעט. | "וכי הוה ליה לשלומי דמי טובא דלא מחייב בהו"? | אין הכי נמי כיון דעשיר גדול היה[[5]](#footnote-5) |
| רי"ף על עין יעקב | שלא שילם לו לפנים משורת הדין | הרי הצעת תשלומים תחשיד אותו כגזלן להבא | תשלומים מרובים היו מפייסים לגמרי |
| מהרש"א | שברור שלא היה הורגו | הרי חשש בצדק לחייו | יכל להניח שכסף יספיק |
| חתם סופר | שנחשד בכסף, ויכל לפצות בכסף | "ההוא גברא עם הארץ. וסבור היה הואיל והאי גנבא אכיל כוליה שתא טבל בלי מעשר וחייב מיתה בידי שמים..  רצה להורגו בידים ". | כנראה שהכסף יענה את הכול.. |
| בן יהוידע | שברור שלא היה הורגו | "יש לזה דין גנב.. בא במחתרת... כוונתו להורגו". | כנראה שהכסף יענה את הכול.. |
| תפארת ציון | שעזבו משום כבוד תורתו ועדיין חושד בו | ברור שהבין שתפסו בטעות | בכל זאת היה לו לפייסו בדמים. |

1. **דמותו של רבי טרפון**

המהרש"א מדייק בניסוח של רבי טרפון:

"לא היה לו לומר אלא: 'טרפון אני, לא תהרגני'? ויש לפרש דקאמר האי לישנא שהיה מצטער עצמו **גם אלאחר מיתתו**. וע"פ מ"ש: 'כל שחבירו נענש ע"י אין מכניסין אותו במחיצתו של הקדוש ברוך הוא' ואם זה יהרגהו, ודאי שיהיה נענש גברא ההוא ע"י. וא"ל כן שיזהר ביותר מלהורגו".

כלומר רבי טרפון חשש גם לעונשו של הורגו. נלקט מעט מקורות לאורו של רבי טרפון[[6]](#footnote-6):

* היה עשיר גדול ונותן צדקה:

"תנו רבנן: איזה עשיר? כל שיש לו נחת רוח בעשרו, דברי רבי מאיר.. רבי טרפון אומר: כל שיש לו מאה כרמים ומאה שדות, ומאה עבדים שעובדין בהן. רבי עקיבא אומר: כל שיש לו אשה נאה במעשים. רבי יוסי אומר: כל שיש לו בית הכסא סמוך לשולחנו[[7]](#footnote-7)". דומה שהתנאים יישמו את דברי רבי מאיר, וכל אחד היה מרוצה במנת חלקו.

* רבי טרפון היה כהן, גם משפחת אימו היו כהנים. הוא ראה מקדש על מכונו. "תניא, אמר רבי טרפון: פעם אחת עליתי אחר אחי אמי לדוכן, והטיתי אזני אצל כהן גדול, ושמעתי שהבליע שם בנעימת אחיו הכהנים[[8]](#footnote-8)".
* היה תלמידו של רבן יוחנן בן זכאי, וחשש למראית עין. "מעשה בר' טרפון שהיה מהלך בדרך. מצאו זקן אחד אמר לו: 'מפני מה בריות מרננות אחריך והלא כל דבריך אמת וישר הן? אלא שאתה מקבל תרומה בשאר ימות השנה מכל אדם'. אמר ר' טרפון: 'אקפח את בני אם לא הלכה בידי מרבן יוחנן בן זכיי שאמר לי: 'מותר אתה לקבל תרומה בשאר ימות השנה מכל אדם'. עכשיו בריות מרננות אחרי. גוזר אני עלי שאיני מקבל תרומה בשאר ימות השנה מכל אדם, אלא אם כן יאמר לי: 'יש לי בתוכה רביעית קודש'[[9]](#footnote-9).
* בתרומה זו השתמש לתועלת הכלל: "וכי רבי טרפון **אביהן של כל ישראל** לא הערים? קידש שלש מאות נשים בימי רעבון על מנת להאכילן בתרומה[[10]](#footnote-10)".
* אכילת תרומה הייתה מעשה משמעותי עבור רבי טרפון: "תניא: מעשה ברבי טרפון שלא בא אמש לבית המדרש. לשחרית מצאו רבן גמליאל, אמר לו: מפני מה לא באת אמש לבית המדרש? אמר לו: עבודה עבדתי... עשו אכילת תרומה בגבולין כעבודת בית המקדש".
* עדות נוספת הביא רבי טרפון מזמן המקדש, וגם בה השתמש בלשון החריפה של 'אקפח את בני' :

"א"ל רבי טרפון: 'עד מתי מגבב ומביא עלינו עקיבא? איני יכול לסבול. אקפח את בניי אם לא ראיתי שמעון אחי אימא שהיה חגר ברגלו אחת, שהיה עומד ומריע בחצוצרות! אמר לו: 'הין רבי. שמא בהקהל ראית? שבעלי מומין כשרין בהקהל וביום הכיפורים וביובל'. א"ל: 'העבודה שלא בידיתה. אשריך אברהם אבינו שיצא מחלציך עקיבא! טרפון ראה ושכח, עקיבא דורש מעצמו ומסכים להלכה. הא כל הפורש ממך כפורש מחייו[[11]](#footnote-11)' ". כאן מופיע רבי טרפון גם כמודה על האמת.

הביטוי החריף 'אקפח את בני', מופיע פעמים רבות, והוא ייחודי לרבי טרפון! והנה פלא הוא, שהפשט הוא: "לשון שבועה הוא. אקפח את בני אם אין דבר זה אמת שהלכה זו מקופחת[[12]](#footnote-12)". והדברים מרחיקי לכת. אמנם רש"י מרכך קמעא: "מצער היה על תורה המשתכחת, ומקלל את עצמו[[13]](#footnote-13)". ועדיין הדברים קשים[[14]](#footnote-14).

* הקשר בין רבי טרפון לרבי עקיבא היה הדוק ומועיל לשני הצדדים[[15]](#footnote-15):

"מעשה בפרה שנטלה האם שלה והאכילה רבי טרפון לכלבים ובא מעשה לפני חכמים והתירוה.. אמר רבי טרפון: 'הלכה חמורך טרפון'. אמר לו רבי עקיבא: 'רבי טרפון, פטור אתה! שאתה מומחה לבית דין וכל המומחה לבית דין פטור מלשלם[[16]](#footnote-16)".

* היה מנהיג הקהילה בלוד: "מעשה שגזרו תענית בלוד וירדו להם גשמים קודם חצות, אמר להם רבי טרפון: צאו ואכלו ושתו ועשו יום טוב. ויצאו ואכלו ושתו ועשו יום טוב, ובאו בין הערבים וקראו הלל הגדול[[17]](#footnote-17)".

אולי נתון מפתח הוא דברי המקובלים: "**רבי טרפון הוא ירמיה**.. הושם בשק להשליכו ביאור על התאנים.. ירמיה התנבא על שני דודאי תאנים.. וגם ירמיה הפילו לבור וניצול. והנה גם רבי טרפון כהן היה[[18]](#footnote-18)".

דומה כי יש בדבר להבהיר הרבה: שניהם חיו בחורבן הבית. רבי טרפון היה תלמידו של רבן יוחנן בן זכאי, שלא תמך במרד[[19]](#footnote-19), כמוהו כירמיהו. יתכן שאף רבי טרפון לא ציפה הרבה מן הדורות הבאים. בירמיהו נאמר[[20]](#footnote-20):

(א) וַיְהִ֥י דְבַר־ה' אֵלַ֥י לֵאמֹֽר: (ב) לֹֽא־תִקַּ֥ח לְךָ֖ אִשָּׁ֑ה וְלֹֽא־יִהְי֤וּ לְךָ֙ בָּנִ֣ים וּבָנ֔וֹת בַּמָּק֖וֹם הַזֶּֽה:

(ג) כִּי־כֹ֣ה׀ אָמַ֣ר ה' עַל־הַבָּנִים֙ וְעַל־הַבָּנ֔וֹת הַיִּלּוֹדִ֖ים בַּמָּק֣וֹם הַזֶּ֑ה וְעַֽל־אִמֹּתָ֞ם הַיֹּלְד֣וֹת אוֹתָ֗ם וְעַל־אֲבוֹתָ֛ם הַמּוֹלִדִ֥ים אוֹתָ֖ם בָּאָ֥רֶץ הַזֹּֽאת: (ד) מְמוֹתֵ֨י תַחֲלֻאִ֜ים יָמֻ֗תוּ". על צאצאי רבי טרפון מצאנו רק זאת:

"איקלע רבי לאתריה דרבי טרפון, אמר להו: יש לו בן לאותו צדיק שהיה מקפח את בניו[[21]](#footnote-21)? אמרו לו: בן אין לו, בן בת יש לו, וכל זונה שנשכרת בשנים שוכרתו בשמנה. אתיוהו לקמיה, אמר ליה: אי הדרת בך - יהיבנא לך ברתאי, הדר ביה[[22]](#footnote-22)". אם כן, רק כח התורה של רבי הועיל להשיב למוטב את נכדו של רבי טרפון.

לפי זיהוי זה נוכל להעמיק בדברי המהרש"א. מידה נעלה הייתה בירמיהו, שבעומדו בפני המתה, דאג יותר לגורל העם שיהרגוהו מאשר לגורלו: "(יד) וַאֲנִ֖י הִנְנִ֣י בְיֶדְכֶ֑ם עֲשׂוּ־לִ֛י כַּטּ֥וֹב וְכַיָּשָׁ֖ר בְּעֵינֵיכֶֽם: (טו) אַ֣ךְ׀ יָדֹ֣עַ תֵּדְע֗וּ כִּ֣י אִם־מְמִתִ֣ים אַתֶּם֘ אֹתִי֒ כִּי־דָ֣ם נָקִ֗י אַתֶּם֙ נֹתְנִ֣ים עֲלֵיכֶ֔ם וְאֶל־הָעִ֥יר הַזֹּ֖את וְאֶל־יֹשְׁבֶ֑יהָ כִּ֣י בֶאֱמֶ֗ת שְׁלָחַ֤נִי ה' עֲלֵיכֶ֔ם לְדַבֵּר֙ בְּאָזְנֵיכֶ֔ם אֵ֥ת כָּל־הַדְּבָרִ֖ים הָאֵֽלֶּה[[23]](#footnote-23)". "פרק זה הוא אחת הפרשיות הנשגבות ביותר.. ירמיהו חי, ואף מוכן למות בעד **האמת** ואין לך ערך גדול מזה. ואולם בקשת האמת אינה מעבירה אותו על דעתו; אם עצם שליחותו צמחה מתוך אהבת עמו, אהבה אין מצרים, הרי בשעת מילוי השליחות אין הוא שוכח אף רגע, שהאנשים המבקשים להרגו אינם אלא בני אדם; הם יכולים לטעות...הוא מודה בזכות העם המושחת הזה- לדונו, אך הוא עושה את הכל, ובהצלחה, כדי לשמרו מצעד פזיז, כי יודע הוא שלא יכופר לדם כי אם בדם שופכו[[24]](#footnote-24)". אם כן ניתן להבין את צערו של רבי טרפון, שאע"פ שדאג לגורל רוצחו כדברי המהרש"א, הקדים בדבריו את הדאגה לעצמו. על כך היצר אותו צדיק, שלא הגיע למעלת ירמיהו.

1. **ההיתר לתלמיד חכם לפרסם את עצמו**

על סמך סוגייתנו פסק הרמ"א: "ומותר לצורבא מרבנן לאודועי נפשיה באתרא דלא ידעי ליה , אם צריך הוא לכך[[25]](#footnote-25)". כמקור הוא מביא את תשובת הרשב"א, אולם הרשב"א חכך בדבר לעשותו חובה:

"ואני תמה איך לא אמרו **חייב** לאודועי נפשיה. שאילו במקום שאין מכירין אותו, לא יכבדוהו כדינו ונמצאו מקילין בכבוד תורתו שלא מדעת ועוברין כשוגגין או תאמר כאנוסים. **וחייב** תלמיד חכם עצמו להודיעם כדי שלא ישגו, או להסיר אונסם מהם ויכבדו תורתו[[26]](#footnote-26)".

1. **פרנסה מלימוד תורה**

בין השאר בעקבות סוגיייתנו, הרמב"ם שולל בחריפות פרנסה מלימוד תורה:

"כל המשים על לבו שיעסוק בתורה ולא יעשה מלאכה ויתפרנס מן הצדקה הרי זה **חלל את השם** ובזה את התורה וכבה מאור הדת וגרם רעה לעצמו ונטל חייו מן העולם הבא, לפי שאסור ליהנות מדברי תורה בעולם הזה. אמרו חכמים: כל הנהנה מדברי תורה נטל חייו מן העולם.. אל תעשם עטרה להתגדל בהן ולא קרדום לחפור בהן.. אהוב את המלאכה ושנא את הרבנות וכל תורה שאין עמה מלאכה סופה בטילה וגוררת עון, וסוף אדם זה שיהא מלסטם את הבריות[[27]](#footnote-27)". בפירוש המשניות האריך:

"אל תעשה התורה קרדום לחפור בה, כלומר: **אל תחשבה כלי לפרנסה**, ובאר ואמר שכל מי שיהנה בזה העולם בכבוד תורה שהוא כורת נפשו מחיי העולם הבא. והעלימו בני אדם עיניהם מזו הלשון הגלויה.. והביאו בני אדם לסבור **שטות גמורה**, שזה צריך ומחוייב, לעזור.. לאנשים העוסקים בתורה ותורתן אומנותן. **וכל זה טעות**... אם נעיין בתולדות החכמים.. לא נמצא אצלם לא הטלת חובות על בני אדם, ולא קיבוץ ממון לישיבות.. אלא נמצא קהילותיהם כולן יש בהם עני בתכלית, ועשיר.. בתכלית, וחלילה לה' שאומר שהם לא היו גומלי חסד ונותני צדקה, אלא זה העני.. מסתפק במלאכה שיתפרנס ממנה.. ובז למה שבידי בני אדם, הואיל והתורה מנעתו מזה. 1. וכבר ידעת כי הלל הזקן היה..חוטב עצים ולומד לפני שמעיה ואבטליון, והוא בתכלית העניות.. ולא יסופק לבר דעת שאילו היה מסכים לקבל מבני דורו, לא היו מניחים אותו לחטוב עצים. 2.וחנינה בן דוסא, אשר קול קורא עליו: "כל העולם כולו אינו ניזון אלא בשביל חנניה בני וחנניה בני דיו קב חרובין מערב שבת לערב שבת", ולא ביקש מבני אדם. 3.וקרנא דיין בכל ארץ ישראל.. וכשהיו באים בעלי הדין, היה אומר.. תנו לי שעור מה שאבטל מעבודתי, ואדון לכם...

הם בעצמם היו חסידים, מאמינים באמת לעצמה, מאמינים בה' ובתורת משה, אשר בה הזכיה בעולם הבא, ולא יתירו לעצמם זה, ויסברו שהוא חלול השם אצל ההמון, לפי שהם יחשבו התורה למלאכה מן המלאכות אשר מתפרנסים בהן, ותתבזה אצלם, ויהיה עושה זה "דבר ה' בזה".

ואמנם טעות אלו המתגברים כנגד האמת.. בלקיחת ממון בני אדם ברצונם או על כורחם - הן המעשיות אשר ימצאו בתלמוד באנשים.. שלא יוכלו לעשות מלאכה, שאין תחבולה להם אלא לקחת, ואם לא - מה יעשו, הימותו? זה לא ציוותו התורה... "היתה כאניות סוחר ממרחק תביא לחמה" - בבעל מום, לא יוכל לעשות מלאכה.. 4. רב יוסף, עליו השלום, היה נושא עצים, ואומר: "גדולה מלאכה שמחממת את בעליה".

וכבר שמעתים, הניפתים, נתלים באומרם: "הרוצה להנות יהנה כאלישע, ושלא להנות אל יהנה כשמואל הרמתי".. ואמנם זה אצלי סילוף.. כי אלישע לא היה מקבל ממון מבני אדם, כל שכן שלא היה מטיל עליהם ומחייבם בחוקים, חלילה לה' מזה, ואמנם היה מקבל **הכיבוד** בלבד, כגון שיארחו איש אחד, והוא בדרך, נוסע, וילון אצלו ויאכל אצלו בלילה ההוא או ביום, וילך לעסקיו[[28]](#footnote-28).

ופתח רבנו הקדוש, עליו השלום, אוצרות חיטה בשנת רעבון, ואמר: כל מי שרוצה לקחת פרנסתו יבוא ויקח פרנסתו, ובתנאי שיהיה תלמיד חכמים. ובא ר' יונתן בן עמרם ועמד לפניו, והוא אינו מכירו, ואמר לו: פרנסני, ואמר לו: באיזו גדר אתה מבחינת הלימוד? ואמר לו: פרנסני ככלב וכעורב, רצונו לומר: אפילו אין לי חכמה, וכמו שיפרנס ה' חיה טמאה ועוף טמא פרנסני, שאין עם הארץ פחות מהם. ונתן לו. שוב התחרט אחר כך על שפיתהו בדבריו, ואמר: "אוי לי שנהנה עם הארץ מנכסי". ואמרו לו אותם אשר הודיעם מה שארע: אולי יונתן בן עמרם תלמידך הוא, **אשר אינו רוצה להנות בכבוד תורה**, כל שאפשר לו זה, ואפילו בתחבולה? וחקר ומצא הדבר כן. ושני אלה המעשים ישתיקו כל חולק בזה הענין.

ואמנם הדבר אשר התירתו התורה לתלמידי חכמים הוא, שיתנו ממון לאדם, יעשה להם סחורה בו בבחירתו, אם ירצה - ועושה זה יש לו שכר על כך, וזה הוא מטיל מלאי לכיס תלמידי חכמים - ושתמכר סחורתם תחילה למה שיימכר, ותתפס להם ראשית השוק דוקא. אלו חוקים שקבע ה' להם, כמו שקבע המתנות לכהן[[29]](#footnote-29)". הסתמכות על הציבור תגרום גם ש"יהיה נמאס... ודבריו אינם נחשבים[[30]](#footnote-30)", ואין תוכחה כי "כל רב קנה אדון לעצמו[[31]](#footnote-31)". הכסף משנה[[32]](#footnote-32) האריך לחלוק ולדחות את ראיות הרמב"ם:

1. הלל הזקן.. זה היה דוקא בתחילת למודו.. 2.ר' חנינא בן דוסא.. אם היה רוצה להתעשר לא היה צריך לשאול מבני אדם רק מן השמים היו נותנים לו.. אבל הוא ז"ל לא רצה ליהנות מן העולם הזה

3.קרנא.. אותה אומנות יפה היא ובלא טורח גדול. ואין ספק שמי שחננו השם יתברך להתפרנס ממלאכתו אסור לו ליטול... 4.רב יוסף.. כבר נזהר רש"י ז"ל מזה וכתב דלרפואה היו עושים כן בימות השלג להתחמם ולהזיע..

ודחה שם רבינו ראית אמרם היתה כאניות סוחר לומר דהיינו דוקא כשהיו חולים... אם כוונת הכתוב לכך מה משבח התורה? הרי כל בעלי מומין אף על פי שלא יהיו בני תורה ממרחק יביאו לחמם.. גם שמצינו בדברי חז"ל [כתובות ק"ה:] שלתת דורון לת"ח שהוא כאילו מקריב ביכורים והביאו ראיה מאלישע כמוזכר פ' שני דייני גזירות ו..כשהיו הולכים לשאול לנביא היו נותנין לו דורון... ומצינו בר' יוחנן שהיה מפרנסו הנשיא כדאיתא בסוטה (פרק היה נוטל דף כ"א). גם בדברי קבלה מצינו גם ליושבים לפני ה' יהיה לאכול לשבעה וכו'. ובסוף הזרוע (חולין קל"ד:) אמרינן: ההוא שקא דדינרי דאתא לבי מדרשא קדם ר' אמי וזכה בהם.. ומה שהביא להשתיק החולקין ממעשה דר' טרפון [נדרים ס"ב]. ודיונתן בן עמרם [ב"ב ח'.] אדרבה משם ראיה דאמר רבינו הקדוש **שלא יכנס להתפרנס משלו אלא ת"ח**. ואם איתא אסור- היאך היה מכשילן לת"ח לתת להם מה שהוא אסור..

ויונתן בן עמרם לפנים משורת הדין הוא דעבד.. ופירוש המשניות שם באבות כך הם לדעתי: ר' ישמעאל אומר הלומד על מנת ללמד- כלומר שאין כוונת למידתו לשמה רק **להתכבד** בהיותו ראש ישיבה..

לכן מסקנתו: אם למד לשם שמים ואח"כ אי אפשר לו להתפרנס אם לא יטול שכר **מותר**. וזה נחלק לשלשה חלקים אם שיטול מאבות הבנים שכר ללמד בניו או ללמדו. ואם שיושב ולומד וכל הבא לקרבה אל המלאכה יקרבהו לתורה ולמצות. ואם שיושב ודן דין אמת לאמתו. וכל אלו החלקים למדנו היתרם מפ' שני דייני גזירות".. ביחס לדברי הרמב"ם הוא מציע שלוש אפשרויות:

1.אפשר לומר שכוונת רבינו כאן היא שאין לאדם לפרוק עול מלאכה מעליו כדי להתפרנס מן הבריות כדי ללמוד אבל שילמוד מלאכה המפרנסת אותו ואם תספיקנו מוטב ואם לא תספיקנו -**יטול הספקתו מהצבור** ואין בכך כלום..

2. ואפילו נאמר שאין כן דעת רבינו.. קי"ל כל מקום שהלכה רופפת בידך **הלך אחר המנהג**. וראינו כל חכמי ישראל קודם זמן רבינו ואחריו נוהגים ליטול שכרם מן הצבור

3. וגם כי נודה שהלכה כדברי רבינו בפירוש המשנה **אפשר שהסכימו כן כל חכמי הדורות משום עת לעשות לה' הפרו תורתך** שאילו לא היתה פרנסת הלומדים והמלמדים מצויה לא היו יכולים לטרוח בתורה כראוי והיתה התורה משתכחת ח"ו ובהיותה מצויה יוכלו לעסוק ויגדיל תורה ויאדיר".

הרמ"א פוסק:

כל המשים על לבו לעסוק בתורה ולא לעשות מלאכה להתפרנס מן הצדקה, הרי זה מחלל השם ומבזה התורה.. וכל זה בבריא ויכול לעסוק במלאכתו..אבל זקן או חולה, מותר ליהנות מתורתו ושיספקו לו. **ויש אומרים דאפילו בבריא מותר** ולכן נהגו בכל מקומות ישראל שהרב של עיר יש לו הכנסה וספוק מאנשי העיר, כדי שלא יצטרך לעסוק במלאכה בפני הבריות ויתבזה התורה בפני ההמון. (אברבנאל בפירוש מסכת אבות). ודוקא חכם הצריך לזה, אבל עשיר, אסור. ויש מקילין עוד לומר דמותר לחכם ולתלמידיו לקבל הספקות מן הנותנים כדי להחזיק ידי לומדי תורה, שעל ידי זה יכולין לעסוק בתורה בריוח. ומ"מ מי שאפשר לו להתפרנס היטב ממעשה ידיו ולעסוק בתורה, **מדת חסידות הוא** ומתת אלהים היא, אך אין זה מדת כל אדם, שא"א לכל אדם לעסוק בתורה ולהחכים בה ולהתפרנס בעצמו. וכל זה דשרי, היינו שנוטל פרס מן הצבור או הספקה קבועה, אבל אין לו לקבל דורונות מן הבריות. הא דאמרינן: כל המביא דורון לחכם כאלו מקריב בכורים, היינו בדורונות קטנים[[33]](#footnote-33)". בזמננו חידש הרב פיינשטיין:

"אין להמנע מזה **אפילו ממדת חסידות**. ואני אומר כי אלו המתחסדים מצד שיטת הרמב"ם, הוא **בעצת היצה"ר** כדי שיפסיק מללמוד.. עד שלבסוף הם שוכחים אף המקצת שכבר למדו, ואינו מניחם אף לקבוע זמן קצר לת"ת. כי אם הראשונים כמלאכים אמרו שא"א לעסוק בתורה ולהחכים בה כשיעשה מלאכה להתפרנס ממעשה ידיו, כ"ש בדורנו.. וגם אין לנו הנשים צדקניות שירצו לסבול עוני ודחקות כבדורותם, שודאי א"א לשום אדם להתגאות ולומר שהוא יכול לעשות מלאכה ולהחכים בתורה. לכן לא יעלה על מחשבתך עצת היצה"ר שיש בקבלת פרס דלומדים בכוללים ופרס דרבנים ומלמדים וראשי ישיבה איזה חטא וחסרון מדת חסידות, שהוא רק להסית לפרוש מן התורה[[34]](#footnote-34)".

1. אבל לא: 'תלמיד חכם אנא' (ניצוצי אור לרב מרגליות). [↑](#footnote-ref-1)
2. תלמוד ירושלמי מסכת שביעית פרק ד סוף הלכה ב. ביאור: "רַבִּי טַרְפוֹן יָרַד לְאֶכוֹל קְצִיעוֹת תאנים דרוסות מִתּוֹךְ שֶׁלּוֹ בגינתו שֶׁלֹּא בְּטוֹבָה כְּבֵית שַׁמַּאי כמו שיטת בית שמאי במשנה, שאוכלים בשביעית שלא בטובה, ולכן לא ביקש מהם להכנס כדי שלא יצטרך להחזיק להם טובה על כך. ראו אותו השומרים והחלו להכות אותו, שחשדו בו שהוא גנב. כשראה שהוא בסכנת נפשות אָמַר לוֹן אמר לשומרים: משביע אני אתכם בחייכם: לכו ואמרו בבית רבי טרפון להכין לו תכריכין! כששמעו כך הבינו שזה המוכה הוא רבי טרפון, השתטחו על פניהם ואמרו לו, רבי, סלח לנו. נשבע להם, שכל מכה שקיבלתי, סלחתי לכם על המכה שלפניה. בשני הדברים האלה נָהַג רַבִּי טַרְפוֹן כְּב"שׁ, וסיכן עצמו. בדבר זה, שירד לשדהו ולא ביקש רשות וּבִקְרִיאַת שְׁמַע שהיה בדרך והיטה לקרות כבית שמאי ופרש מהשיירה וסיכן עצמו. ר' אָבָּהוּ אמר בְּשֵׁם רַבִּי חֲנִינָא בֶּן גַּמְלִיאֵל, כָּל יָמָיו שֶׁל ר' טַרְפוֹן הָיָה מִתְעַנֶּה עַל הַדָּבָר הַזֶּה וְאָמַר אוֹי לִי שֶׁנִּתְכָּבָּדְתִי בְּכִתְרָהּ שֶׁל תּוֹרָה שהפסיקו להכות אותו על שהיה תלמיד חכם" (ידיד נפש שביעית פרק ד). [↑](#footnote-ref-2)
3. קושיה שניה זו על רבי טרפון לא גרסו הרא"ש והר"ן (קרן אורה). [↑](#footnote-ref-3)
4. רוכזו בילקוט ביאורים, בהוצאת מתיבתא. [↑](#footnote-ref-4)
5. הר"ן עדיין חש בפער הגדול בין צערו של רבי טרפון לבין היתרו של רבא, ומוסיף: "דוקא בכי האי גוונא הוא דאסור משום דההוא גברא **עדיין היה חושדו**, ולכבוד תורתו הוא שהניחו אבל ודאי לפטור עצמו בכבוד תורה במה שאינו חייב בו שרי". [↑](#footnote-ref-5)
6. אני אסיר תודה לשיעורו של הרב שמואל בלייזר בישיבת ירוחם בנושא זה. [↑](#footnote-ref-6)
7. מסכת שבת דף כה עמוד ב. [↑](#footnote-ref-7)
8. מסכת קידושין דף עא עמוד א. [↑](#footnote-ref-8)
9. תוספתא מסכת חגיגה פרק ג אות לג. [↑](#footnote-ref-9)
10. תלמוד ירושלמי מסכת יבמות פרק ד הלכה יב. [↑](#footnote-ref-10)
11. ספרי במדבר פרשת בהעלותך פיסקא עה. [↑](#footnote-ref-11)
12. ר"ש מסכת אהלות פרק טז משנה א. [↑](#footnote-ref-12)
13. רש"י מסכת שבת תחילת דף יז עמוד א. [↑](#footnote-ref-13)
14. בולט הניגוד בין יחסו של רבי טרפון לבניו לבין יחסו לאימו:

    "התפללו על טרפון בני שהוא נוהג בי כבוד יותר מדאי" (תלמוד ירושלמי מסכת פאה פרק א). [↑](#footnote-ref-14)
15. "אמרו עליו על ר' טרפון שעשיר גדול היה, ולא היה נותן מתנות רבות לעניים, פעם אחת אמר לו ר' עקיבא, רצונך שאקח לך עיר אחת או שתים, אמר לו הן, הלך ר' טרפון והביא לו ארבעה אלפים דינרי זהב, ונטלם ר' עקיבא וחלקם לעניים, לימים מצאו ר' טרפון, אמר לו היכן העיירות שלקחת לי, תפשו בידו והוליכו לבית המדרש, והביא תינוק וספר תלים בידו, והיה קורא והולך עד שהגיע אצל פסוק, פזר נתן לאביונים.

    ור' טרפון, פתוח תפתח לית ליה, אלא אין הוה יהיב, ור' עקיבא אמאי אכפייה, אמר לך: **לפום גמלא שיחנא**. פעם אחת יהב ר' טרפון לר' עקיבא שית מאה קונטרין דכסף, אמר ליה אזיל זבין לן הדא אומנתא דנהוון לעין באורייתא ומתפרנסין מנה, אזל ר' עקיבא יהב שליש לעניים, ושני שלישים חלקם למתניי ולעוסקי באורייתא ולספרייא, כד אשכחיה אמר ליה היכן אומנותי, אמר ליה קניתי לך בהו, אמר ליה ומה עיסקא, כלום טבא הוא, אמר ליה טבא הוא שפיר עד דלית סוף, עייליה לבי מדרשא.., (מסכתות קטנות מסכת כלה רבתי פרק ב).

    ניתן לומר שרבי טרפון הבין היטב את המסר של רבי עקיבא: "נענה רבי טרפון ואמר: מעשה גדול, נענה ר"ע ואמר: תלמוד גדול. נענו כולם ואמרו: תלמוד גדול, שהתלמוד מביא לידי מעשה " (מסכת קידושין דף מ עמוד ב).

    [↑](#footnote-ref-15)
16. משנה מסכת בכורות פרק ד משנה ד. [↑](#footnote-ref-16)
17. מסכת תענית דף יט עמוד א. [↑](#footnote-ref-17)
18. רמ"ע מפאנו, גלגולי נשמות אות ט, הובא בלקט ביאורי אגדות בסוף גמרא הלכה ברורה. [↑](#footnote-ref-18)
19. מסכת גיטין דף נו עמוד ב. [↑](#footnote-ref-19)
20. ירמיהו פרק טז. [↑](#footnote-ref-20)
21. "עניין זה רמוז בשמו.. טורף נ'..-בן..בחייו היה לו וודאי (שבועות לט עמוד ב).. ורק משום דהיה דרכו לקפח את בניו נפטרו בחייו.. ונשאר.. רק בן הבת" (בן יהוידע שם). [↑](#footnote-ref-21)
22. מסכת בבא מציעא דף פה עמוד א. [↑](#footnote-ref-22)
23. ירמיהו פרק כו. אמנם ירמיהו בתחילה ביקש על אנשי ענתות: "(כ)..אֶרְאֶ֤ה נִקְמָֽתְךָ֙ מֵהֶ֔ם כִּ֥י אֵלֶ֖יךָ גִּלִּ֥יתִי אֶת־רִיבִֽי: (כא) לָכֵ֗ן כֹּֽה־אָמַ֤ר ה' עַל־אַנְשֵׁ֣י עֲנָת֔וֹת (כג) שְׁאֵרִ֕ית לֹ֥א תִֽהְיֶ֖ה לָהֶ֑ם כִּֽי־אָבִ֥יא רָעָ֛ה אֶל־אַנְשֵׁ֥י עֲנָת֖וֹת שְׁנַ֥ת פְּקֻדָּתָֽם" (ירמיהו פרק יא), לא התקיימה נבואה זו, ונראה שירמיהו עצמו חזר בו. בשיבת ציון נאמר: ("כג) אַנְשֵׁ֣י עֲנָת֔וֹת מֵאָ֖ה עֶשְׂרִ֥ים וּשְׁמֹנָֽה" (עזרא פרק ב).

    [↑](#footnote-ref-23)
24. גויטין, עיונים במקרא עמ' 130, מובא באתר 'ללמוד וללמד'. [↑](#footnote-ref-24)
25. שולחן ערוך יורה דעה סימן רמו סעיף כא. הרמב"ם לא הביא זאת. [↑](#footnote-ref-25)
26. שו"ת הרשב"א חלק א סימן פד. [↑](#footnote-ref-26)
27. רמב"ם הלכות תלמוד תורה פרק ג הלכה י. [↑](#footnote-ref-27)
28. כאן מביא הרמב"ם בצחות לשון את המעשה ברבי טרפון. [↑](#footnote-ref-28)
29. פירוש המשנה לרמב"ם מסכת אבות פרק ד משנה ו. ומה שסיים הלכות שמיטה ויובל באמרו:

    "כל איש ואיש מכל באי העולם אשר נדבה רוחו אותו והבינו מדעו להבדל לעמוד לפני ה' לשרתו ולעובדו לדעה את ה'.. ופרק מעל צוארו עול החשבונות הרבים אשר בקשו בני האדם הרי זה נתקדש קדש קדשים ויהיה ה' חלקו ונחלתו לעולם ולעולמי עולמים **ויזכה לו בעה"ז דבר המספיק לו**" ,כבר ביאר שם הרדב"ז, שהכוונה היא "שהקב"ה יזכה לו להרויח בעולם דבר המספיק לו ולא שישליך עצמו על הציבור". [↑](#footnote-ref-29)
30. רס"ג אמונות ודעות מאמר עשירי אות יד. [↑](#footnote-ref-30)
31. מהר"ל דרך החיים פרק א משנה י. [↑](#footnote-ref-31)
32. כסף משנה הלכות תלמוד תורה פרק ג הלכה י. [↑](#footnote-ref-32)
33. שולחן ערוך יורה דעה סימן רמו סעיף כא. [↑](#footnote-ref-33)
34. שו"ת אגרות משה יורה דעה חלק ב סימן קטז. [↑](#footnote-ref-34)